La consellera diu que la situació a les comarques veïnes és "estable"
6 min. Barcelona 06/07/2020 09:37
Pueyo ha explicat que el grup socialista ja s'ha dirigit al govern espanyol per demanar que es plantegi la regulació d'aquestes persones. I ha lamentat que les mesures per evitar que durant el confinament arribessin temporers de fora van tenir un èxit "relatiu" perquè n'han arribat de molts llocs: "La primera sensació va ser de sorpresa escandalitzada".
"Per la informació que arriba, s’han donat circumstàncies que un grup de persones que han arribat de fora, que no sabem si venien infectades o s’han infectat aquí, tenen una feina i unes condicions de vida que suposen un cert risc. Es van posar en marxa mesures de control, però són persones que no estan ben localitzades, no tenen un domicili fix, no saben amb qui han treballat i que no tenen papers. I això, tot i que aquí sí que tenen accés al sistema sanitari, fa que no els puguem localitzar. Això i d’altres factors que jo no puc analitzar fan que siguin un col·lectiu de difícil accés i control i, a més, quan aquest grup es relaciona amb altres persones, fa que el virus s’escampi", ha detallat Trilla, sobre com podria haver començat el brot.
Selectivitat, en quatre campus separats
Pel que fa a les proves de la selectivitat, la consellera ha assegurat que l'organització és molt conscient que cal prendre mesures al Segrià i, sobretot, a Lleida. I l'alcalde del municipi ha afegit que es farà en quatre campus separats de la ciutat i que, si cal, es repartiran mascaretes per si algú no en porta, tot i que està "convençut" que els que arribin de fora del Segrià seran els primers interessats a fer les coses bé.
La situació de Barcelona
A Antoni Trilla també li han preguntat per la situació de Barcelona. A la capital catalana diversos districtes, com Sarrià-Sant Gervasi i Sants, estan tenint un repunt de casos. "De moment aquest augment no és preocupant, però qualsevol augment s’ha de vigilar. Com que a Barcelona la densitat de població és molt alta, un petit repunt també era normal perquè en la fase de la represa hi ha més contacte i, lògicament, hi ha més contagis. Mentre es puguin traçar els contagis, no ens hem de preocupar més del compte", ha comentat Trilla. I sobre la situació al seu hospital, el Clínic, ha dit: "Estem bé. Anem veient de tant en tant algun cas nou. Aquest cap de setmana n’hi ha hagut un de nou, i ens mantenim en zero, un o dos casos cada dia, comptant que fem entre 70 i 80 PCR diaris. Són xifres de positivitat baixetes, però seguim amb les antenes ben posades per veure com està canviant la situació", ha afegit. "En les últimes setmanes, a l’UCI hi han ingressat dos pacients i està previst que se’ls pugui donar l’alta aviat", ha apuntat.